
SO(3) invariáns felületek stabilitásának vizsgálata gömbszimmetrikus téridőkben

A feketelyukak tanulmányozására Penrose bevezette a csapdázott felület fogalmát. Sima marginálisan csapdázott felületek (MOTS) és sima téridő esetén értelmezhetjük a felszín variációját valamely a felületre merőleges fényszerű na vektor irányába. A variáció egy lineáris, általában nem önadjungált elliptikus differeciáloperátort eredményez, amit az Ln stabilitásoperátornak nevezünk. Megjegyezzük, hogy az eljárás általánosítható nem csapdázott felületekre is.
Ln principális sajátértéke segítségével osztályozhatjuk a felületeket csapdázottság szempontjából. Nemrégiben vetődött fel a sajátértékeknek közvetlenebb fizikai jelentősége. Luis Jaramillo javasolta a principális sajátérték értelmezését, mint nyomáskülönbség a horizont két oldala között és felvetette a többi sajátérték jelentőségének lehetőségét is. A dolgozatban részletesen ismertetjük a kérdéskörben felmerülő fontosabb fogalmakat és megoldjuk a sajátérték problémát az Einstein-egyenlet gömbszimmetrikus vákuum és dinamikai megoldásaira. Ebben az esetben az operátor önadjungált.



